Haf 17
?Ol Elda We Oli Goraon Long Ol Kongregesen Oli Mekem Wanem?
Plante taem Baebol i tokbaot tufala man ya Banabas mo aposol Pol, we tufala i goraon blong visitim ol kongregesen. ?Tufala i mekem wok ya from wanem? Tufala i tingbaot ol Kristin brata sista mo tufala i wantem givhan long olgeta. Pol i talem se hem i wantem ‘gobak blong luk ol brata’ mo faenemaot se oli stap gohed gud no olsem wanem. Hem i wokbaot plante handred kilometa blong i go leftemap tingting blong olgeta. (Ol Wok 15:36) Long taem blong yumi, ol elda we oli goraon long ol kongregesen oli folem sem fasin.
Oli leftemap tingting blong yumi. Eria elda i stap wan wik long evri kongregesen, mo i mekem samting ya tu taem long wan yia. Distrik elda i visitim ol kongregesen tu, mo hem i jeaman blong asembli blong tu dei we yumi mekem wan taem long wan yia. Plante long ol brata ya wetem woman blong olgeta oli stap long trutok longtaem finis. Taswe oli save givim ol gudfala advaes long yumi. Oli traehad blong save gud ol yangfala mo ol olfala tu. Oli glad blong folem ol narafala long wok blong prij mo long ol Baebol stadi blong olgeta. Ol brata ya oli joen wetem ol elda blong oli go luk ol brata sista mo leftemap tingting blong olgeta. Taem oli givim ol gudfala tok long ol miting mo ol asembli, oli mekem bilif blong yumi i strong moa.—Ol Wok 15:35.
Oli wantem givhan long evriwan. Ol elda ya oli wantem givhan long ol brata mo sista blong oli gohed gud long wok blong Jehova. Oli miting wetem ol elda mo ol man blong givhan blong tokbaot ol samting long kongregesen. Mo oli givim ol gudfala advaes long ol brata ya blong halpem olgeta long wok we oli mekem. Oli givhan long ol paenia blong oli kam gud moa long wok blong prij. Oli glad tu blong save ol niuwan mo blong harem nius blong olgeta we oli stap gohed gud. Ol brata ya oli glad nomo blong mekem ‘ol wok ya blong givhan long yumi.’ (2 Korin 8:23) I gud yumi folem fasin blong bilif blong olgeta, mo yumi ona gud long God olsem olgeta.—Hibrus 13:7.
?Sam elda oli goraon long ol kongregesen blong mekem wanem?
?Oli save givhan long yu olsem wanem?
cym_Latn tpi_Latn tpi_Latn tpi_Latn tpi_Latn tpi_Latn tpi_Latn